《孤翼吟》
宋代·刘子翚

哀哀孤飞禽，声鸣何悲酸。
含情若有诉，口讷无由宣。
瞻云忆旧侣，悠悠隔山川。
勿言异类微，聚散同悲欢。
零霜解叠翼，错采销文翰。
殒身未足辞，失意诚可怜。
群飞尽投林，凌空独翩翩。
岂无栖巢枝，托迹常不安。
啄食朝竞场，流饮暮争源。
鸣弦应机发，薄命当其先。
长翮易奋飞，穷途少周旋。
风云肯借便，一举谁能攀。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。